**ΑΡ.ΦΑΚ.: Y.O. 13.31.004.003**

**ΕΙΣΗΓΗΤΙΚΗ ΕΚΘΕΣΗ**

**Νομοσχέδιο με τίτλο «Ο περί Φόρων Κατανάλωσης (Τροποποιητικός) (Αρ.2) Νόμος του 2021»**

Το Υπουργικό Συμβούλιο στη συνεδρία του ημερομηνίας 21 Δεκεμβρίου 2021 έχει εγκρίνει το νομοσχέδιο με τίτλο «Ο περί Φόρων Κατανάλωσης (Τροποποιητικός) (Αρ.2) Νόμος του 2021» και εξουσιοδότησε τον Υπουργό Οικονομικών να καταθέσει στη Βουλή των Αντιπροσώπων το προτεινόμενο νομοσχέδιο για ψήφιση του σε Νόμο και να επιφέρει, στο εν λόγω νομοσχέδιο, οποιεσδήποτε τροποποιήσεις κρίνει σκόπιμες κατά το στάδιο της επεξεργασίας και συζήτησης του στη Βουλή των Αντιπροσώπων, προ της ψήφισης του, άνευ επαναφοράς του στο Υπουργικό Συμβούλιο.

2. Σκοπός του παρόντος νομοσχεδίου είναι η εναρμόνιση του εθνικού δικαίου με την Οδηγία (ΕΕ) 2020/1151 του Συμβουλίου της 29ης Ιουλίου 2020 σχετικά με την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.

3. Οι κυριότερες αλλαγές που επέρχονται με την τροποποίηση των περί Φόρων Κατανάλωσης Νόμων 91(Ι) του 2004 έως 2021 αφορούν:

α) την επικαιροποίηση των παραπομπών που υπήρχαν στην Οδηγία 92/83,

β) την επικαιροποίηση των κωδικών συνδυασμένης ονοματολογίας που χρησιμοποιούνται για την περιγραφή των αλκοολούχων ποτών,

γ) τον καταρτισμό, με εκτελεστική πράξη της Επιτροπής, ενός ενιαίου πιστοποιητικού το οποίο θα βεβαιώνει την ετήσια παραγωγή του ανεξάρτητου μικρού παραγωγού και τη συμμόρφωση του με τα κριτήρια που θεσπίζονται στην Οδηγία 92/83/ΕΟΚ,

δ) την αποσαφήνιση των προϋποθέσεων εφαρμογής της απαλλαγής από τον ειδικό φόρο κατανάλωσης για κάθε τύπο μετουσιωμένης αλκοόλης και

ε) την επέκταση της χορήγησης απαλλαγής από τον ειδικό φόρο κατανάλωσης στην αλκοόλη που χρησιμοποιείται για την παρασκευή συμπληρωμάτων διατροφής.

4. Το προτεινόμενο τροποποιητικό νομοσχέδιο αφορά σε φόρους κατανάλωσης και συνεπώς εξαιρείται από τη διαδικασία της διαβούλευσης, ενώ περαιτέρω και επειδή η εφαρμογή της νομοθεσίας δεν αναμένεται να επιφέρει οποιοδήποτε αντίκτυπο σε μικρομεσαίες επιχειρήσεις από την εφαρμογή της νομοθεσίας, δεν έχει διενεργηθεί SME Test.

5. Τα Κράτη Μέλη οφείλουν να θεσπίσουν και δημοσιεύσουν τις αναγκαίες νομοθετικές, κανονιστικές και διοικητικές διατάξεις για συμμόρφωση με την εν λόγω Οδηγία μέχρι τις 31 Δεκεμβρίου 2021.

6. Οι προτεινόμενες τροποποιήσεις θα υλοποιηθούν με την ψήφιση από τη Βουλή των Αντιπροσώπων του νομοσχεδίου με τίτλο «Ο περί Φόρων Κατανάλωσης (Τροποποιητικός) (Αρ.2) Νόμος του 2021». Το προτεινόμενο νομοσχέδιο έχει ήδη νομοτεχνικά ελεγχθεί από το Γραφείο του Γενικού Εισαγγελέα της Δημοκρατίας και επισυνάπτεται στο Παράρτημα μαζί με αντίγραφο της υπογεγραμμένης από τον Γενικό Εισαγγελέα, Αιτιολογικής Έκθεσης και αντίγραφο του συμπληρωμένου Ερωτηματολογίου Ανάλυσης Αντικτύπου που συνοδεύει κάθε προτεινόμενη νομοθεσία.

 ΥΠΟΥΡΓΕΙΟ ΟΙΚΟΝΟΜΙΚΩΝ

 ΛΕΥΚΩΣΙΑ

30 Δεκεμβρίου 2021